2.  ลักษณะการประกอบธุรกิจ

    1.  ความเป็นมา

  กลุ่มบริษัท ทีมพรีซิชั่น จำกัด (มหาชน) ก่อตั้งโดยกลุ่มผู้บริหารคนไทย
  ซึ่งได้เริ่มต้นธุรกิจประกอบแผงวงจรอิเล็กทรอนิกส์ จากการก่อตั้งบริษัท ทีมโทรนิคส์ จำกัด
  เมื่อวันที่ 17 กันยายน 2533 หลังจากที่กิจการมีความเจริญก้าวหน้ามาโดยลำดับ
  ทำให้ผู้บริหารของบริษัทตัดสินใจขยายธุรกิจ โดยเมื่อวันที่ 9 มกราคม 2539 ได้ก่อตั้งบริษัท
  ทีมพรีซิชั่น จำกัด ขึ้น ซึ่งมีสำนักงานและโรงงานตั้งอยู่บนเนื้อที่ประมาณ 11 ไร่
  ที่จังหวัดปราจีนบุรี โดยได้รับการส่งเสริมการลงทุนจากคณะกรรมการส่งเสริมการลงทุน
  ในเบื้องต้นบริษัท ทีมพรีซิชั่น จำกัด ถือหุ้นร้อยละ 99.99 โดยบริษัท ทีมโทรนิคส์ จำกัด
  อย่างไรก็ตาม เมื่อเดือนเมษายน 2542 ได้มีการปรับโครงสร้างการถือหุ้นในกลุ่ม
  เพื่อรองรับการขยายตัวของธุรกิจในอนาคต มีผลให้บริษัท ทีมพรีซิชั่น จำกัด เข้าถือหุ้นร้อยละ
  99.99 ในบริษัท ทีมโทรนิคส์ จำกัด ต่อมาเมื่อวันที่ 21 กันยายน พ.ศ. 2543 บริษัท ทีมพรีซิชั่น
  จำกัด ได้จดทะเบียนแปรสภาพเป็น บริษัท ทีมพรีซิชั่น จำกัด (มหาชน)
  และได้เข้าจดทะเบียนในตลาดหลักทรัพย์ใหม่เมื่อวันที่ 8 พฤศจิกายน 2544 และ
  บริษัทได้รับโอนกิจการจากบริษัทย่อย (บริษัท ทีมโทรนิคส์ จำกัด)
  เข้ามาอยู่ภายใต้สาขาหนึ่งของบริษัท เมื่อวันที่ 28 พฤศจิกายน 2546
  เพื่อความคล่องตัวในการใช้ทรัพยากรร่วมกันได้อย่างมีประสิทธิภาพและประสิทธิผลมากขึ้น
  และก่อให้เกิดประโยชน์ในการเพิ่มขีดความสามารถในการแข่งขันธุรกิจของบริษัท

2.  ลักษณะการประกอบธุรกิจของบริษัทและบริษัทย่อย

  บริษัท ทีมพรีซิชั่น จำกัด (มหาชน) และบริษัทย่อยคือ บริษัท ทีมโทรนิคส์ จำกัด
  ซึ่งบริษัทถือหุ้นอยู่ร้อยละ 99.99 ดำเนินธุรกิจประเภทเดียวกันคือ ผลิต
  ประกอบแผงวงจรอิเล็กทรอนิกส์ (Printed Circuit Board Assembly : PCBA)
  ซึ่งเป็นส่วนประกอบที่สำคัญในผลิตภัณฑ์อิเล็กทรอนิกส์ต่างๆ ได้หลากหลายประเภท ยกตัวอย่างเช่น
  อุปกรณ์ไฟฟ้า อุปกรณ์คอมพิวเตอร์ อุปกรณ์ควบคุม อุปกรณ์โทรคมนาคม เป็นต้น

  ลักษณะการดำเนินงานของกลุ่มบริษัท
  จะประกอบธุรกิจผลิตและประกอบแผงวงจรอิเล็กทรอนิกส์ตามความต้องการของลูกค้าภายใต้การบริหารของคณะกรรมการร่วมกัน
  โดยที่การจัดสรรงานและลูกค้าสำหรับบริษัทและบริษัทย่อยจะเป็นไปตามความเหมาะสมของเครื่องจักร
  และขั้นตอนการผลิตของแต่ละโรงงาน โดยที่บริษัทซึ่งถูกจัดตั้งขึ้นภายหลังจากบริษัทย่อย
  มีเครื่องจักรที่มีความทันสมัย และมีขั้นตอนการผลิตที่ต่อเนื่อง รวมทั้งมีขั้นตอนการผลิตเฉพาะอย่าง
  เช่น Chemical Compound Encapsulation และการประกอบแผงวงจรอ่อน (Flexible
  Circuit)

  ลูกค้าของบริษัทซึ่งเป็นเจ้าของยี่ห้อสินค้า (Original Brand Name Producer)
  ผู้ผลิตสินค้าต้นแบบ (Original Equipment Manufacturer : OEM)
  หรือผู้รับจ้างออกแบบผลิตภัณฑ์อิเล็กทรอนิกส์ (Design House) จะเป็นผู้ออกแบบผลิตภัณฑ์
  และบริษัทจะรับผลิตและประกอบแผงวงจรอิเล็กทรอนิกส์
  รวมทั้งการทดสอบการทำงานของแผงวงจรอิเล็กทรอนิกส์
  เพื่อให้ได้ผลิตภัณฑ์ที่มีคุณสมบัติและการทำงานตามที่ลูกค้าต้องการ
  บริษัทและบริษัทย่อยได้รับการรับรองมาตรฐานต่างๆ ดังต่อไปนี้

1.  รับรองคุณภาพในกระบวนการผลิตตาม ISO 9002 เมื่อเดือนพฤษภาคม 2543
    และเดือนมิถุนายน 2541

2.  รับรองคุณภาพตามมาตรฐานสากลISO 9001 : 2000 ซึ่งเป็นมาตรฐานใหม่ เดือนมิถุนายน
    2544

3.  รับรองการจัดการด้านสิ่งแวดล้อม ISO 14001 เดือนสิงหาคม 2546 (โรงงาน
    จ.ปราจีนบุรี)

4.  รับรองระบบบริหารคุณภาพอุตสาหกรรมยานยนต์ ISO/TS 16949:2002 เดือนพฤศจิกายน
    2546 (โรงงาน จ.ปทุมธานี)

  โครงสร้างรายได้จากการประกอบธุรกิจ PCBA ของกลุ่มบริษัท
  ตามลักษณะการใช้งานของผลิตภัณฑ์

  --------------------------- ------------- -------- -------- -------- -------- -------- --------
  ประเภทผลิตภัณฑ์                ดำเนินการโดย   ปี 2544            ปี 2545            ปี 2546   

                                            ล้านบาท   ร้อยละ    ล้านบาท   ร้อยละ    ล้านบาท   ร้อยละ

  อุปกรณ์อุปโภคบริโภค (Consumer   กลุ่มบริษัท       299      50.76    330      45.52    341      47
  Electric)                                                                              

  อุปกรณ์ควบคุม ตรวจวัด           กลุ่มบริษัท       89       15.11    123      16.97    149      21
  สำหรับอุตสาหกรรม (Industrial                                                             
  Control and Measuring)                                                                 

  อุปกรณ์สังเคราะห์เสียงเหมือนจริง   กลุ่มบริษัท       156      26.48    196      27.04    106      15
  (Visual & Sound                                                                        
  Synthesizer)                                                                           

  อุปกรณ์โทรคมนาคม              กลุ่มบริษัท       40       6.79     69       9.52     106      15
  (Telecommunication)                                                                    

  อื่นๆ                         กลุ่มบริษัท       5        0.86     7        0.95     14       2

  รวม                                       589      100.00   725      100.00   716      100.00
  --------------------------- ------------- -------- -------- -------- -------- -------- --------

  ในปี 2546
  ยอดขายส่วนใหญ่ของบริษัทและบริษัทย่อยเป็นการส่งออกทั้งทางตรงและทางอ้อมประมาณร้อยละ
  95 ของยอดขายรวม ที่เหลืออีกร้อยละ 5 เป็นการจำหน่ายในประเทศ

  2.3 เป้าหมายการดำเนินงาน

  บริษัทจะมุ่งเน้นการขยายธุรกิจทางด้านการประกอบแผงวงจรอิเล็กทรอนิกส์ของบริษัท
  ให้เติบโตขึ้นอย่างมั่นคง
  อันจะสร้างกำไรจากการดำเนินงานที่เหมาะสมรวมทั้งผลตอบแทนที่ดีแก่ผู้ถือหุ้น
  โดยการให้บริการที่มีมูลค่าเพิ่มและครบวงจรที่ตอบสนองความต้องการของกลุ่มลูกค้าเป้าหมาย
  อันจะช่วยให้บริษัทสามารถขยายฐานลูกค้าและสร้างความสัมพันธ์ที่ดีในระยะยาวแก่ลูกค้าได้
  สำหรับแนวทางในการดำเนินงานเพื่อบรรลุเป้าหมายดังกล่าว มีดังนี้

-   การมุ่งพัฒนาประสิทธิภาพการผลิต (Efficiency) และคุณภาพการผลิต (Quality)
    ของบริษัทและบริษัทย่อย

  บริษัทจะดำเนินการปรับปรุงประสิทธิภาพการผลิต
  โดยปรับปรุงเทคโนโลยีการผลิตให้ทันตามการเปลี่ยนแปลงของตลาดและความต้องการของลูกค้าเป้าหมาย
  พัฒนาทักษะแรงงาน และการปรับปรุงระบบการผลิตให้มีมาตรฐานที่ดีโดยต่อเนื่อง
  ทั้งนี้เพื่อให้ผลผลิตเพิ่มขึ้นอย่างมีประสิทธิภาพ
  โดยที่บริษัทได้จัดทำดัชนีวัดประสิทธิภาพการผลิตของบริษัทและบริษัทย่อยโดยต่อเนื่อง
  อันจะทำให้ผู้บริหารสามารถติดตามและปรับปรุงการดำเนินงานได้อย่างต่อเนื่องและ
  มีประสิทธิภาพ

-   การขยายกำลังการผลิต

  บริษัทมีเป้าหมายในการขยายกำลังการผลิตให้เพียงพอ
  ที่จะสามารถตอบสนองความต้องการของลูกค้าในปัจจุบันและลูกค้ารายใหม่ที่จะเข้ามาได้
  ในช่วงที่ผ่านมาบริษัทได้ทำการขยายกำลังการผลิตอย่างต่อเนื่อง โดยในปี 2546
  บริษัทได้ดำเนินการขยายกำลังการผลิตโดยการลงทุนในเครื่องจักรประมาณ 39.66 ล้านบาท
  ทั้งนี้เพื่อให้บริษัทสามารถกระจายการผลิตให้แก่ลูกค้าได้มากรายขึ้น
  อันจะมีผลให้การกระจายสัดส่วนยอดขายของลูกค้าแต่ละรายดีขึ้น

-   การสร้างความน่าเชื่อถือ และภาพพจน์ที่ดีแก่ลูกค้า ผู้ขายวัตถุดิบ และเจ้าหนี้

  ถึงแม้ว่าบริษัทจะมีชื่อเสียงที่ดีจากการดำเนินธุรกิจมากว่า 10
  ปีโดยที่ได้รับความเชื่อถือจากลูกค้ามาโดยต่อเนื่องแล้ว
  บริษัทได้มีการปรับปรุงระบบการทำงานให้ได้ตามมาตรฐานสากล จนได้รับใบรับรองคุณภาพ
  ISO9002 และเมื่อเดือนมิถุนายน 2544 บริษัทได้รับการรับรองคุณภาพตามมาตรฐานสากล ISO
  9001 : 2000 บริษัทได้รับการจัดการด้านสิ่งแวดล้อม ISO 14001 เมื่อเดือน สิงหาคม 2546
  และได้รับการรับรองระบบบริหารคุณภาพอุตสาหกรรมยานยนต์ ISO/TS 16949:2002
  เมื่อเดือนพฤศจิกายน 2546
  อย่างไรก็ตามบริษัทมีนโยบายที่จะพัฒนาคุณภาพสินค้าให้ได้ตามมาตรฐานสากลที่เกี่ยวข้องอื่นๆ
  อีกในอนาคตอย่างต่อเนื่อง

-   บริษัทจะดำเนินการขยายฐานลูกค้าและกระจายตลาดส่งออกมากขึ้น

  บริษัทมุ่งเน้นการกระจายฐานลูกค้าให้กว้างขึ้น เพื่อครอบคลุมในแต่ละภูมิภาค
  โดยการสร้างทีมงานฝ่ายการขายและการตลาดของบริษัท
  ที่สามารถให้บริการแก่ลูกค้าได้อย่างใกล้ชิดและจะดำเนินการแต่งตั้งตัวแทนจำหน่ายสินค้าในต่างประเทศเพิ่มขึ้น
  ทั้งในยุโรปและสหรัฐอเมริกา

ปี2546 บริษัทได้ร่วมมือกับบริษัทในสหรัฐอเมริกา ในการหาตลาดเพิ่มขึ้น